La Conselleria d'Habitatge anuncia la licitació del projecte d'intervenció en el grup Baladre II
28 de maig 2020

![Imagen 1](/media/okglqo0r/37c_recepcion-firma-de-hornor-ruben-martinez-dalmau-y-visita-baladre-59.jpg)![Imagen 2](/media/2mljfuib/c_quico-fernandez-compromis-2.jpg)

La Conselleria d'Habitatge, a través de l'Entitat Valenciana d'Habitatge i Sòl (EVHA), ha anunciat la licitació del projecte per import de 100 000 euros per a la intervenció en el grup de Baladre II, un espai que ocupa 17 000 metres quadrats, amb més de 122 habitatges en cinc blocs el 90% de les quals són públiques, concretament 105, tal com ha explicat el regidor d'Urbanisme i Habitatge, Quico Fernández.

El regidor ha declarat que «**este és un compromís que va adquirir la Conselleria, i crec que és un bon moment per a agrair esta decisió que suposarà una inversió d'un milió d'euros, destinats a regenerar un espai que té moltes deficiències en els elements comuns especialment, en tota l'àrea al voltant dels edificis**».

L'Ajuntament de Sagunt, en el seu moment, ja va intervindre en esta zona per haver-hi un problema d'aigües fecals, però, segons Fernández, ja és el moment de tindre un projecte integral. A més, explica que esta qüestió, que es va tractar en la reunió celebrada el passat 8 d'abril amb l’EVHA, es basa en la política d'invertir directament en aquelles zones amb més necessitats, la qual cosa no implica deixar de costat altres espais.

En este sentit, el regidor d'Urbanisme explica que «**nosaltres intentarem, i crec que la Conselleria ho ha entés, que es puga aprovar una Actuació de Rehabilitació Urbana (ARU), com la que s'està desenvolupant en el barri del Racó de l'Horta, i que arribe a altres zones de Baladre. La veritat és que fora de l'àmbit en el qual s'actuarà ara, que és Baladre II, la Conselleria també és titular de molts habitatges que estan en lloguer social en este barri i tenim el compromís que estudiaran la incorporació també a un ARU i, per tant, la inversió d'una important quantitat del pressupost per a millorar les deficiències i la degradació que està patint en estos últims anys el barri de Baladre**».

D'altra banda, Quico Fernández ha assegurat que està prevista la creació d'una taula de treball en la qual participarà la Conselleria i l'Ajuntament de Sagunt amb la intenció de crear una oficina tècnica que permeta una major sinergia entre l'Ajuntament i la Generalitat de cara a la gestió dels habitatges i tindre un major control sobre les intervencions que s'han de desenvolupar en estos barris.

Sobre els lloguers socials, Fernández ha conclòs explicant que «**com tot el món sap, en este període de crisi s'ha procedit a una anul·lació, sense cap mena de condició, de lloguers socials perquè entenem que, si la crisi afecta tota la societat i territori, encara ho fa més en aquelles zones que presenten problemes crònics de marginació o problemes socials d'especial incidència en l'evolució de l'atur i, evidentment, també de la necessitat d'ajuda per part de Serveis Socials**».​

​​

*   [](http://www.facebook.com/sharer.php?u=https://aytosagunto.es/va/actualitat/la-conselleria-d-habitatge-anuncia-la-licitacio-del-projecte-d-intervencio-en-el-grup-baladre-ii/ "Facebook")
*   [](http://twitter.com/share?url=https://aytosagunto.es/va/actualitat/la-conselleria-d-habitatge-anuncia-la-licitacio-del-projecte-d-intervencio-en-el-grup-baladre-ii/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-conselleria-d-habitatge-anuncia-la-licitacio-del-projecte-d-intervencio-en-el-grup-baladre-ii/ "Linked In")
*   [](mailto:?body=https://aytosagunto.es/va/actualitat/la-conselleria-d-habitatge-anuncia-la-licitacio-del-projecte-d-intervencio-en-el-grup-baladre-ii/)